Papersnake/gushiwen huggingface dataset:
早行
释居简（宋代）

鹎鴂初声戒趣装，强携瘦影度重冈。畏途政尔吴牛喘，误把残蟾作夕阳。
冬夜怀天宁昙长老
张锡祚（清代）

野塘无暮柝，灯暗识深更。溪尽断人语，月明闻橹声。

薄帷尘梦冷，趺坐道心生。遥忆安禅客，龙眠万虑清。
出城寄权璩杨敬之
李贺（唐代）

草暖云昏万里春，宫花拂面送行人。
自言汉剑当飞去，何事还车载病身。
送无极县教谕甘秉节赴任
蒋冕（明代）

家住苍梧宦入燕，迢迢亲舍岭云边。道行绛帐青毡外，梦绕斑衣白发前。

远道双鱼春水隔，寒窗微蠹夜灯悬。不知坛杏花閒月，几许清吟付彩笺。
送杜殿院出守遂宁
史浩（宋代）

万里徕西蜀，声华振士林。匪躬无近援，圣主作知音。

已破奸邪胆，方劳抚字心。政成须趣驾，天下仰为霖。
山暖
刘敞（宋代）

通谷近中原，初阳生旧年。欣欣林动色，漠漠野浮烟。

鸣雉飞朝日，新芽发暖泉。东风彊人意，车马亦翩翩。
萧长公来访示以诸公诗卷谓与予游从之不久不
刘学箕（宋代）

生平不愿为傭书，亦不愿作章句儒。
酒酣诗成吐素霓，意气凛凛吞千夫。
前年排云叫阊阖，出门一夜车四角。
去年海峤席未温，一舸乘潮又催□。
大江之西日本东，庐陵文物常称雄。
决科岁古十八九，君当努力提词锋。
才高不用长叹息，四海弥天岂无识。
壮年怀居亦何有，著眼带砺开胸臆。
岩岩柏府凌高寒，豪士倾盖宜交欢。
我知屠龙不屠猪，食马政欲食马肝。
吴姬压酒飘香絮，谪仙神游歌白紵。
敬亭惟有孤云閒，欲雨人间亦飞去。
菩萨蛮 其二
邓恩锡（清代）

零星旧伴无聊赖，绮罗生长他生再。尽自小徘徊，一丛红蓼开。

消除轻薄意，略试清凉味。魂妥冷香中，疏花犹护侬。
次仲舅韵寄拙庵
楼钥（宋代）

明月堂前玉几山，倦游双径却来还。
舅甥相与成三隐，城郭山林等是闲。
拨不断·叹寒儒
马致远（元代）

叹寒儒，谩读书，读书须索题桥柱。题柱虽乘驷马车，乘车谁买《长门赋》？且看了长安回去！
去年今日
韦骧（宋代）

去年今日到宣州，舟倚昭亭晚雨收。鸭脚饤盘随土物，蟹螯将雨掩珍羞。

溪间雁集菰蒲老，田外人歌𥝧稏稠。此际剡游还忆旧，閒中情味两悠悠。
温泉
朱熹（宋代）

连山西南来，中断还崛起。
干霄几千仞，据地三百里。
飞峰上灵秀，众壑下清美。
逮兹势力穷，犹能出奇伟。
谁燃丹黄焰？爨此玉池水。
客来争解带，万劫付一洗。
当年谢康乐，弦绝今久矣。
水碧复流温，相思五湖里。
咏海棠
舒岳祥（宋代）

一年春潋滟，二月锦阑干。
绿嫩难扶醉，红轻最觉寒。
欲知花有恨，来向雨中看。
泥饮须通晓，千枝放烛残。
题临川宰徐伯章心远轩
曾几（宋代）

徐侯心万里，身堕百里中。
政以诗礼庭，上有鹤发翁。
岂无敲榜喧，不入丘壑胸。
开轩寄远韵，几净窗玲珑。
竹影落夏簟，水光摇秋空。
一对凫鹜行，万里牛马风。
悠然见南山，不与俗眼同。
徐侯归去来，三径资已丰。
身将心共远，勿为督邮恭。
春闺词
真山民（宋代）

愁锁眉尖未肯消，何心更待两蛾娇。
一春螺黛浑无用，付与东风染柳条。
赠王子和
吴则礼（宋代）

二年紫塞头，日日思都梁。
归来向清淮，白鱼初饱霜。
走马脱辔头，搴旗向沙场。
不如把蟹螯，欹帽呼酒觞。
要听阿燕歌，颓然倚胡床。
姮娥一笑粲，韵此九月凉。
缅怀去从军，只影天一方。
谁令投老梦，犹咤登太行。
采采东篱花，其香何扬扬。
昭华唤惊鸾，玉支况在傍。
自惭老不解，著句说小妆。
独知折齿屐，尚可追二王。
夜坐
汪若楫（宋代）

炉煨榾柮烟容冷，酒泻茅柴春色轻。
夜坐不眠人悄悄，每梢随月绕窗行。
偕陈四伯彝游鸡鸣寺楼晚眺再登北极阁
罗润璋（清代）

峰头杰阁耸崔巍，望里星辰北斗开。半壁江山留柱石，八荒烟斗会楼台。

陈登百尺容高卧，罗隐三生傥再来。南国风流今未艾，乡关庾信不须哀。
题秦君亭 其二
吴栻（宋代）

秋日春风丽句亭，先生天上少微星。满炉松影随香碧，一砚苔微带雨青。

姜相笑中应斗酒，等公谈外祇函经。何人为我携毡蜡，来洗苍碑墨数厅。
书枕屏四首 其四
陆游（宋代）

星斗阑干晓，窗扉昽昒明。金门与茅店，一种是鸡声。
留别致远
周孚（宋代）

堤边杨柳发新枝，叹息春工又一时。对景不为千日醉，语离还一四愁诗。

穷途至此空回首，老色如今各到丝。粗有一廛归去好，犁锄何地不相宜。
古仙人辞今附于此
王渥（金朝）

梦入云山宫阙幽。鸑鷟同侣鸳凤流。桂月竟夜光不收。

世俗凤凤成嚣湫。醉飞星驭鞭金虬。八仙浪迹追真游。

龟玉筌蹄二十秋。摩霄注壑须人求。觅剑如或笑刻舟。

阳燧非无角绮俦。元鼎以来虚昆丘。东井徒劳冠带修。

松餐竹饮度蜃楼。崧顶坐啸垂直钩。秪应惭愧刘幽州。
浙江夜宿
马戴（唐代）

落帆人更起，露草满汀洲。远狖啼荒峤，孤萤溺漫流。

积阴开片月，爽气集高秋。去去胡为恋，搴芳时一游。
题向伯共过峡图二首
陈与义（宋代）

过峡新图世所传，峡中犹说泛舟仙。
柱天动业须君了，借我茅斋看十年。
闻鹧鸪
毛绍龄（明代）

落霞片片夕阳天，寂寂孤城草树连。倦客未归秋又尽，鹧鸪啼破隔江烟。
赴喜雪御筵归作
张纲（宋代）

喜雪排筵晓漏催，玉人传诏下天来。香随日转蓬莱近，花带春回锦绣开。

一线新阴留鼓吹，三登和气入樽罍。叨沾惠渥思归美，授简梁园愧乏才。
腊八日早漫成
张即之（宋代）

簿书方应接一身，减却新计上笔尖。
愧我世无分雨补，为农忧笔岁时占。
客因年近思家切，人到心间饮水甜。
昨夜一番乡屋梦，寒梅香处短筇拈。
送希真入洛
李处权（宋代）

一踏红尘又五年，倦游翻作送行篇。
春花秋月谁无分，伊水崧行自有缘。
我比嵇康犹更懒，子追元亮故应贤。
因归望讯忘机老，买个鱼舟费几钱。
丹井陈子白母挽词二首
林亦之（宋代）

嫁娶比邻近，门庭古要幽。
藁砧旧相好，兰玉久从游。
双鹤来何处，孤鸾不到头。
通家丘嫂行，愁涕白云浮。
顺州闻角
刘敞（宋代）

北山三千里，归来已近边。如何闻鼓角，晨坐更悽然。
西楼早望
张伯玉（宋代）

纤纤初日射西楼，楼上帘旌卷绣鉤。
数襞断云秦望晓，一声寒绣鉴湖秋。
烟波憔悴西施国，风月飘零范蠡舟。
莫向登临动怀古，有情多为等闲愁。
春日三首 其一
那逊兰保（清代）

乍暖天教雨住凉，閒来只觉昼偏长。蜂怜露重迟归户，燕趁风微低度墙。

作画每教衣染墨，折花赢得袖馀香。一春细较浑无事，且作寻题觅句忙。
拜昭陵过咸阳墅
权德舆（唐代）

季子乏二顷，扬雄才一廛。伊予此南亩，数已逾前贤。

顷岁辱明命，铭勋镂贞坚。遂兹操书致，内顾增缺然。

乃葺场圃事，迨今三四年。适因昭陵拜，得抵咸阳田。

田夫竞致辞，乡耋争来前。村盘既罗列，鸡黍皆珍鲜。

古称禄代耕，人以食为天。自惭廪给厚，谅使井税先。

涂涂沟塍雾，漠漠桑柘烟。荒蹊没古木，精舍临秋泉。

池笼岂所安，樵牧乃所便。终当解缨络，田里谐因缘。
留别王伯洪平章高肯卿左丞
陆文圭（元代）

幼从翰墨场中出，晚见车书宇内同。
四十年前沾雨露，三千里外犯霜风。
峨眉共忌婵娟女，鹤发谁娄矍铄翁。
回首束书归旧隐，江南笋蕨满山中。
西山林尉韵
李弥逊（宋代）

凯之半痴黠，我来痴更深。
手除一抔土，坐待千亩阴。
三年客东都，高山但鸣琴。
归来见此君，挺挺环苍琛。
居然觉影秽，鬓白况已森。
浮生关朝市，渠用多赢金。
无烦北山移，自濯尘土襟。
藏树独箕踞，清流恣窥临。
蝶游入窈窕，蛇捕寻崎嵌。
鞭鸾叩门谁，乱我风竹音。
能回折腰态，来和支颐吟。
妙香□壑源，慰子千古心。
霜天丽初日，石壁乾馀霖。
相携步林杪，烟中见孤岑。
送屠先生
史谨（明代）

云际重登槜李船，纷纷离思满山川。十年为客双蓬鬓，千里还家一旧毡。

南浦斜阳芳草色，东风啼鸟落花天。烟霞故旧如相见，毋惜登临费酒钱。
扬州慢·十里春风
赵以夫（宋代）

十里春风，二分明月，蕊仙飞下琼楼。看冰花翦翦，拥碎玉成毬。想长日、云阶伫立，太真肌骨，飞燕风流。敛群芳、清丽精神，都付扬州。
雨窗数朵，梦惊回、天际香浮。似阆苑花神，怜人冷落，骑鹤来游。为问竹西风景，长空淡、烟水悠悠。又黄昏，羌管孤城，吹起新愁。
春日自警
孙应时（宋代）

春风吹尽一川冰，野色山光弄晚晴。
节物荣枯能几许，人生寒暑正堪惊。
百围松桧秋毫壮，千丈罗纨尽寸成。
饱食安眠欲何用，傍徨终夜月华明。
寄题杨太宰桃花岭
王弘诲（明代）

鲍山深处有桃园，太宰当年别业存。荐实会同瑶水宴，迷花何业武陵源。

千年隔洞应含笑，几树成蹊总不言。见说天边多雨露，祇今培植满公门。
送蜀僧去尘
苏洵（宋代）

十年读易费膏火，尽日吟诗愁肺肝。
不解丹青追世好，欲将芹肺荐君盘。
谁为善相应嫌瘦，后有知音可废弹。
拄杖挂经须倍道，故山春蕨已阑干。
龙女祠后塘自生荷花数枝与史诚之更相酬和 其六
司马光（宋代）

素舸朱篷青竹篙，棹歌风散近还遥。斜阳借问归何处，家住水村郎姓萧。
次韵棋堂
释德洪（宋代）

画戟丛中小寝惊，日长闲试道衣轻。含风广厦过微雨，宾从时闻下子声。
鲁忠王挽词三首 其二
宋之问（唐代）

邦家锡宠光，存没贵忠良。遂裂山河地，追尊父子王。

人悲槐里月，马踏槿原霜。别向天京北，悠悠此路长。
和吴微明疏影横斜水清浅七咏韵
李吕（宋代）

避俗渊明心会景，只咏孤松秀冬岭。
争识槎牙竹外枝，月上空阶间金影。
水龙吟·名高三昧丹青匠
刘志渊（金朝）

名高三昧丹青匠。貌出玄元古样。明金绘素，堂堂殊胜，本来真状。宝殿严供养。摄诸方、群魔胆丧。露说经消息，真风郁郁，感人人，总归向。外肃威仪瞻仰。内须明、物离心上。这些儿妙用，无为无作，无中有相。变机无障。纳十方、廓开玄量。契太空一点，虚无活计，壮神通藏。
寄陶中立郭秉心叙旧言怀
刘基（明代）

为别未五载，恍如生死隔。有时长想愁欲狂，中夜感叹无羽翼。

忆昔相逢俱壮年，钱唐柳绿花含烟。粉墙缭绕子云宅，华灯照幕自草玄。

春城飞雪满一月，立马敲门马蹄没。铜壶骁箭三十六，易坐更投镞相扢。

仰天大笑催命觞，酒多雪急天茫茫。论文抂手到尔汝，知有胶漆无参商。

君行却向江东去，我亦栖迟广文署。震泽风惊白雁秋，玉山露落青枫暮。

井邑萧条劫火馀，行人何处问缄书。传闻那得辨真假，引领遥望空嗟吁。

今年飘泊越城里，重见手书悲且喜。旧游虽在旧人非，独立看云泪如水。

羡君绛帐开海滨，綵衣堂上生阳春。艰危大幸适乐土，况有主翁贤且仁。

嗟余数与时不偶，画虎不成秪类狗。家乡荡析身转蓬，弃置田园事奔走。

豺狼在郊蛇在薮，府县官曹但糊口。藩垣久厌边鄙报，旄丘载驰徒疾首。

郭公子，今何如？璞中之玉可照车。委弃上壤惭珷玞，往事转头同过翼，猿鹤虫沙岂终极。

南山直干劈雷电，般匠束手无颜色。殷勤寄情素，会面未有期。

愿言努力各自慰，莫遣青鬓先成丝。
记六月二十日湖上所见
喻良能（宋代）

羽客相携六一泉，炎歊立变晓凉天。
陈朝古桧参天瘦，和靖孤坟傍竹偏。
却向苏堤剥新芡，更寻萧寺听寒蝉。
长吟小醉归来晚，足底清风似欲仙。
送庆善之江阴
葛胜仲（宋代）

南州地气真火维，午暑势若遭蒸炊。风亭水榭不救暍，如何泛蒸冲炎曦。

四年遵路俱六月，叩门急义非君谁。小蓬暑行分不免，著书暂卷春秋帷。

借船屡枉逸少字，质钱敢以班史辞。一麾尚与数人共，西江得水知何时。

况复外事继婴扰，主孟频歌烹伏雌。天其或者降大任，必先空乏其储赀。

老人索居寓泽国，蛙黾同处时迎医。麦曲芎藭两未效，政须健论扶衰疲。

君今舍我那遽反，落寞何用伸吾眉。大恐尺一亟招选，径从儳道趋天墀。
见梅
袁甫（宋代）

半月山行不识梅，近城缠见一枝开。
呼童截竹敲冰水，盛取数枝随轿来。
逍遥咏
宋太宗（宋代）

逍遥通大道，物象古从今。
一气无穷极，三才妙更深。
愚迷皆自缚，圣境可周寻。
消息存亡理，先忧力不任。
浣溪沙
范成大（宋代）

红锦障泥杏叶鞯。解鞍呼渡忆当年。马骄不肯上航船。

茅店竹篱开席市，绛裙青袂断姜田。临平风物故依然。
立秋日梦分得成字
黄媛贞（清代）

窗前修竹洗来清，且理琴书托此生。凉到半庭分夏去，梦将一字许秋成。

凌虚久接梧桐影，孤坐新惊砧杵声。我意正悲时节易，更教重论月中情。
九日偕诸寮长集镇海楼
李应兰（明代）

佳辰连骑上崔嵬，楼阁平临睥睨开。野树依微霜欲染，海云迢递雁初来。

十年紫剑空横斗，万里黄金尚有台。往事悠悠衰草外，西风长啸且衔杯。
论诗绝句三十首 其二十一
赵清瑞（清代）

飘泊零丁洋，危坐幽燕狱。重广武穆词，高击渐离筑。
王徵君潢具舟城西同楚二沙门小坐栅洪桥下
顾炎武（明代）

大江从西来，东抵长干冈。至今号栅洪，对城横石梁。

落日照金陵，火旻生秋凉。都城久尘坌，出郊且相羊。

客有五六人，鼓枻歌沧浪。盘中设瓜果，几案罗酒浆。

上坐老沙门，旧日名省郎。曾折帝廷槛，几死丹陛旁。

天子自明圣，毕竟诛安昌。南走侍密勿，一身再奔亡。

复有一少者，沈毅尤非常。不肯道姓名，世莫知行藏。

其馀数君子，须眉各轩昂。为我操南音，未言神已伤。

流贼自中州，楚实当其吭。出入十五郡，南国无安疆。

血成江汉流，骨与灊庐望。赫怒我先帝，亲遣元臣行。

北落开和门，三台动光芒。一旦霣大命，藩后残荆襄。

遂令三楚间，哀哉久战场。宁南佩侯印，忽焉竟披猖。

称兵据上流，以国资东阳。岂无材略士，忍死奔遐荒。

落雁衡北回，穷乌树南翔。可怜洞庭水，遗烈存中湘。

连营十三镇，恣肆无朝纲。夜半相诛屠，三宫离武冈。

黔中亦楚地，君长皆印章。国家有驱除，往往用土狼。

积雨闭摩泥，毒流涨昆明。蛮陬地斗绝，极目天茫茫。

顷者西方兵，连岁争辰阳。心悼黄屋远，眼倦烽火忙。

楚虽三户存，其人故倔彊。崎岖二君子，志意不可量。

郧公抗忠贞，左徒吐洁芳。举头是青天，不见二曜光。

何意多同心，合沓来诸方。仆本吴趋士，雅志陵秋霜。

适来新亭宴，得共宾主觞。戮力事神州，斯言固难忘。

我宁为楚囚，流涕空沾裳。
后天易吟三十首
方回（元代）

二五时难遇，沈沦下位多。
乾潜与坤屦，退谨养天和。
雪后寄荷塘幻住庵盲僧四首 其三
释德洪（宋代）

荷塘寺后千竿玉，折脚铛中五合陈。静里笑看垂钓者，夜深方见把针人。
田家 其四
梅尧臣（宋代）

今朝田事毕，野老立门前。拊颈望飞鸟，负暄话馀年。

自从备丁壮，及此常苦煎。卒岁岂堪念，鹑衣著更穿。
题童寿卿博雅堂
王炎（宋代）

会道莫如约，要识胸中真。
讲学亦贵博，不废纸上陈。
王充与李邕，世岂无若人。
中秘未许见，市肆何所闻。
童君家多书，乃为我辈虑。
安用蓬莱山，万卷皆聚此。
又复附益之，秦碑及周鼓。
剡溪来楮生，歙穴会石友。
持此分雅俗，清渭映浊泾。
不贿屋自润，无爵身亦荣。
好事时相过，不惮倒屣迎。
挥麈言有味，寂如无市声。
孰如汉中郎，孰似楚左史。
孰能诵亡书，孰解作奇字。
是中犹渊海，随取即随有。
或问贾几何，还可商度否。
掀髯笑谢客，吾非鬻书叟。
宴清都•萤火
彭孙遹（清代）

四壁秋声静。疏帘外、数点飞来破瞑。轻沾叶露，暗栖花蕊，乱翻银并。

有时团扇惊回，又巧坐、人衣相映。空自抱、熠耀微光，愿增照金枢景。

几番去傍深林，来穿小幔，高低不定。随风欲堕，带雨犹明，流辉耿耿。

隋家宫苑何在，腐草于今无片影。向山堂且伴幽人，琴书清冷。
哭孟浩然
王维（唐代）

故人不可见，汉水日东流。
借问襄阳老，江山空蔡州。
西江月 其二
夏元鼎（宋代）

面目本来是道，阴阳造化成丹。骑牛寻犊不知原。

真是三家村骑。

古圣立言设象，后人得象忘言。且如乾画必三川。

舍此如何烹炼。
卜算子·胸月千种愁
徐俯（宋代）

胸月千种愁，插在斜阳树。绿叶阴阴自得春，草满莺啼处。　不见凌波步，空想如簧语。柳外重重叠叠山，遮不断愁来路。
观吉王从谦花烛
徐铉（宋代）

王门嘉礼万人观，况是新承置醴欢。花烛喧阗丞相府，

星辰摇动远游冠。歌声暂阕闻宫漏，云影初开见露盘。

帝里佳期频赋颂，长留故事在金銮。
死心和尚一朝弃诸生披剃，书此赠 其五
袁宗道（明代）

选佛场大开，这回应得俊。宝华最高处，历历题姓名。
秋夜
杨万里（宋代）

挑落寒灯一点青，方知斜月半窗明。
无端一阵秋声起，唤作铜饼蟹眼鸣。
与萧翰林俛书
柳宗元（唐代）

思谦兄足下：昨祁县王师范过永州，为仆言得张左司书，道思谦蹇然有当官之心，乃诚助太平者也。仆闻之喜甚，然微王生之说，仆岂不素知耶？所喜者耳与心叶，果于不谬焉尔。

仆不幸，向者进当臲卼不安之势，平居闭门，口舌无数，况又有久与游者，乃岌岌而造其门哉。其求进而退者，皆聚为仇怨，造作粉饰，蔓延益肆。非的然昭晰自断于内，则孰能了仆于冥冥之间哉？然仆当时年三十三，甚少，自御史里行得礼部员外郎，超取显美，欲免世之求进者怪怒冒嫉，其可得乎？凡人皆欲自达，仆先得显处，才不能逾同列，声不能压当世，世之怒仆宜也。与罪人交十年，官又以是进，辱在附会。圣朝宏大，贬黜甚薄，不能塞众人之怒，谤语转侈，嚣嚣嗷嗷，渐成怪民。饰智求仕者，更詈仆以悦仇人之心，日为新奇，务相喜可，自以速援引之路。而仆辈坐益困辱，万罪横生，不知其端。伏自思念，过大恩甚，乃心致此。悲夫！人生少得六七十者，今已三十七矣。长来觉日月益促，岁岁更甚，大都不过数十寒暑，则无此身矣。是非荣辱，又何足道！云云不已，祗益为罪。兄知之，勿为他人言也。

居蛮夷中久，惯习炎毒，昏毛重膇，意以为常。忽遇北风晨起，薄寒中体，则肌革惨懔，毛发萧条，瞿然注视，怵惕以为异候，意绪殆非中国人。楚越间声音特异，鴂舌啅噪，今听之怡然不怪，已与为类矣。家生小童，皆自然哓哓，昼夜满耳，闻北人言，则啼呼走匿，虽病夫亦怛然骇之。出门见适州闾市井者，其十有八九，杖而后兴。自料居此尚复几何，岂可更不知止，言说长短，重为一世非笑哉？读《周易·困卦》至“有言不信，尚口乃穷”也，往复益喜曰：“嗟乎！馀虽家置一喙以自称道，诟益甚耳。”用是更乐喑默，思与木石为徒，不复致意。

今天子兴教化，定邪正，海内皆欣欣怡愉，而仆与四五子者独沦陷如此，岂非命欤？命乃天也，非云云者所制，馀又何恨？独喜思谦之徒，遭时言道。道之行，物得其利。仆诚有罪，然岂不在一物之数耶？身被之，目睹之，足矣。何必攘袂用力，而矜自我出耶？果矜之，又非道也。事诚如此。然居理平之世，终身为顽人之类，犹有少耻，未能尽忘，傥因贼平庆赏之际，得以见白，使受天泽馀润，虽朽枿败腐，不能生植，犹足蒸出艺菌，以为瑞物。一释废锢，移数县之地，则世必曰罪稍解矣。然后收召魂魄，买土一廛为耕，朝夕歌谣，使成文章。庶木铎者采取，献之法宫，增圣唐大雅之什，虽不得位，亦不虚为太平之人矣。此在望外，然终欲为兄一言焉。宗元再拜。
行行且游猎篇
姚燮（清代）

忆昔燕赵士，志气横九州。闭门忽不乐，射猎南山头。

珠玉络骏马，珊瑚饰臂韝。月黑北风劲，天阔黄云愁。

戈发殪狐兔，弓响啼鸺鹠。归来未尽兴，买醉歌舞楼。

一歌复一舞，黄金如山邱。贱亦可屠侩，贵亦可王侯。

身世辞困缚，坐笑弹铗流。
华亭百咏 其八 华亭谷
许尚（宋代）

瀰漫达迥野，潮汐往来频。惯识松陵路，重来不问津。
汤七秀才见和再和
强至（宋代）

清吭临风啭较迟，春光相背去如遗。
名园已失堪栖处，幽谷何如未出时。
早恨狂风偷好景，更和微雨宿残枝。
斋庭健翼飞虽晚，一举青云笑我衰。
后园 其三
锡缜（清代）

经训儿能授，疆场弟未还。一身居燕燕，两目夜鳏鳏。

此境真如水，何缘更出山。萧然无去住，遮莫是禅关。
长信秋词三首 其三
石宝（明代）

薄命已如霜，君恩未可忘。一般清梦里，夜夜到昭阳。
累约慎思视
孔平仲（宋代）

工巧新诗寄递筒，同声稍稍变他宫。口传知受诸君指，日好何论六甲穷。

躬自省愆方久仄，人多助虐更磨砻。石渠旧友年家契，大笑今朝已落空。
正仲和帅属被盗二首
陈造（宋代）

衣囊缄鐍竟胡为，只与偷儿便挈携。
髻重得无猜祖珽，璧亡遮挈议张仪。
馆人求屦古未免，有力负山人得知。
不用经营办春服，旧纫兰芷扈玄蓠。
题吴荻垣所绘风晴雨雪斗方图四首 其四
严金清（清代）

诗酒逍遥慰索居，寒光如月夜窗虚。拈毫高咏孤山下，万树梅花雪一庐。
恭和御制上元观灯
王安礼（宋代）

銮舆清晓出瑶台，羽卫瞻迎扇影开。凤阙张灯天上坐，鸡林献曲海边来。

修文可笑秦无策，能赋休誇楚有才。星汉末斜钧乐阕，君王宣示万年杯。
偈颂一百二十三首
释普度（宋代）

手指天，脚踏地。
目顾四方，真少儿戏。
自言惟我独尊，天上人间诽诽。
题园亭
陆文圭（元代）

把酒看花贫亦乐，携琴对竹静相宜。客来若问朝家事，回首东风谢不知。
如梦令 渔景
王贞仪（清代）

月下一溪烟淡。溪里渔叉夜响。知有小渔舟，叉得寒鱼初返。

同伴。同伴。掉向白萍花港。
游沩山
徐谊（宋代）

我行之宜阳，便作大仰游。
上有参天松，下有漱石流。
群峰拱梵宇，层层閟清幽。
老禅雅爱客，要作数日留。
泉石疗我饥，竹风销我忧。
征尘积经年，可以少涤不。
绝胜秋江上，独钓沧浪舟。
所恨招不来，莫我更唱酬。
杨少傅士奇自京以诗惠酒肴随韵赋荅
胡俨（明代）

衰疾事朝谒，迟留不忍离。恩深明主眷，义重故人思。

蚁酝分官瓮，羔肩侑客炊。金銮登宰辅，白首愧儒师。
拟汉宫词三首
陈师道（宋代）

帐底吹烟香自薰，镜前含笑意生春。
经年不道君恩薄，郤是恩深更误人。
代书寄奉蟾上人
释智圆（宋代）

君居武康山，昔年我曾游。
崎岖松径寒，冷落竹房秋。
握手既欢笑，拂榻且相留。
一驻十旬馀，旦夕乐清幽。
因话净名事，涤砚勉操修。
蛮香爇古篆，山茶分越瓯。
看雪同拥炉。乘月共浮舟。
喻心指太虚，视世类浮沤。
明春我归去，湖上隐林丘。
杜门过五载，脾疾日少瘳。
闲宵坐月下，往事来心头。
书之将寄君，路远水悠悠。
赠术者王髯
方岳（宋代）

王髯过我秋崖底，未识青囊且对棋。
万事只锁三字好，一生宽破百年痴。
有田种秫便可耳，无分读书姑寘之。
若劝勿寒场屋梦，此言却恐白鸥知。
禅人写师真请赞 其二十
释慧远（宋代）

面目可憎，语言无味。放箸忘恩，停杯断义。参得些儿小玉禅，几停卖弄帝王前。

圆悟室中遭毒手，为人挥起迸心拳。
寺斋睡起二首
黄庭坚（宋代）

桃李无言一再风，黄鹂惟见绿葱葱。
人言九事八为律，傥有江船吾欲东。
山居诗
释延寿（宋代）

危岭如登百尺楼，千般异景望中收。
浮生但向忙时过，万事须从静处休。
道直岂教容鬼怪，理平唯只使魔愁。
空门莫说无知己，满目松萝是我俦。
圣灯
张商英（宋代）

云贴西山日出东，一轮明相现云中。修行莫道无榜模，只恐修行落断空。
谢谭德称国正惠诗
杨万里（宋代）

今年日瘦天不喜，玉皇颜惨方诸泪。
草木无光红紫迟，春半何诸有春意。
谁将好手挽春回，割取锦江春色来。
七星桥边杨柳动，百花潭上桃李开。
乃是国子先生赠诗卷，笔下东风随手转。
君不见李家謪仙吟掉头，解道峨眉山月半轮秋。
又不见苏家老仙永啄句，更说只恐夜深花睡去。
先生辨著锦绣肠，朅来西湖山水乡。
乞君湖山入诗囊，法嗣两仙一瓣香。
更漏子·星斗稀
温庭筠（唐代）

星斗稀，钟鼓歇，帘外晓莺残月。兰露重，柳风斜，满庭堆落花。
虚阁上，倚阑望，还似去年惆怅。春欲暮，思无穷，旧欢如梦中。
书事十首
刘克庄（宋代）

旦旦寻斤杰木衰，艰危深动听鼙思。
赐龙墀对询韬略，复雁门踦建义旗。
古有{上兴下车}迎聋主簿，今谁卧载膑军师。
不应在野无贤隽，林密山深世未知。
谢永叔答述旧之作和禹玉
梅尧臣（宋代）

天下才名罕有双，今逢陆海与潘江。
笔生造化多多办，声满华夷一一降。
金带系袍回禁署，翠娥持烛侍吟窗。
人间荣贵无如此，谁爱区区拥节幢。
送葛谦问
蔡戡（宋代）

有酒盈尊客满门，陈卿百谪不须闻。
痴我管事何时了，我本无心出岫云。
喜雨行
于谦（明代）

夏田得雨苗青青，秋田得雨容易耕。夏田秋田俱得雨，农家不易愁收成。

收成有望人心悦，四方万国腾欢声。嗟予菲才忝巡抚，惭无德泽被苍生。

但愿风调雨顺民安业，我亦走马看花归帝京。
弟得臣归觐并州
梅尧臣（宋代）

知君归去心，已逐秋风起。
明发登太行，远望将汾水。
蔼蔼白云下，吾亲正居此。
拜庆曷为荣，新除一官美。
驱竖子摘苍耳（即卷耳）
杜甫（唐代）

江上秋已分，林中瘴犹剧。畦丁告劳苦，无以供日夕。

蓬莠独不焦，野蔬暗泉石。卷耳况疗风，童儿且时摘。

侵星驱之去，烂熳任远适。放筐亭午际，洗剥相蒙幂。

登床半生熟，下箸还小益。加点瓜薤间，依稀橘奴迹。

乱世诛求急，黎民糠籺窄。饱食复何心，荒哉膏粱客。

富家厨肉臭，战地骸骨白。寄语恶少年，黄金且休掷。
摸鱼儿（次韵送别）
周伯阳（宋代）

又匆匆、月鞭露镫，梅花江上归路。海图破碎来时线，何以彩衣低舞。风雪暮。正望断青山，一发云横处。浩歌独举。便想见迎门，牵衣儿女，总是旧眉妩。

阳关曲，挥洒紫薇花露。妙音清远高古。经寒杨柳休轻折，摇动一溪霜雾。甘郸步。笑布袜青鞋，去住知何许。汀鸥少鹭。若问我重来，明年有约，今日是前度。
九日四首
李石（宋代）

从来醒醉不关渠，肯为篱边问所须。
冷笑渊明痴望眼，只堪把菊佩茱萸。
酬黄仲宣见寄
杨公远（宋代）

倦走南州与北州，竹篱茅舍足清幽。
但教有酒名从事，何必为官见督邮。
谢友寄诗通间阔，拂笺泚笔细赓酬。
虽然可写胸中意，难写驳中半点愁。
君莫夸少年一首赠余光远
戴表元（宋代）

君莫夸少年，与我惫者疏。
我亦尝少年，少年君不如。
谈谐今已尝，犹有少年余。
东南山水国，早得飞长裾。
春园虎丘树，夏槛玉泉鱼。
吴妍与楚豔，过眼日千车。
当此秋风凄，游子易欷嘘。
我时未更事，意气益发舒。
出门有佳侣，遇胜不得虚。
惟忧日晷短，当去亦踌躇。
官曹人所厌，高士不肯居。
平生纵观处，最在客南徐。
姻党四面集，彩衣拥安舆。
停觥待淮蟹，醇甘逮僮胥。
道路无此愿，此愿胜乡闾。
自从抹陵归，郁郁不再摅。
三间风雨屋，僻其荒林墟。
非君好事者，谁能至吾庐。
今来建溪上，逢君屡相於。
行藏且勿问，人世有乘除。
旧狂我已悔，新锐君当祛。
男儿不用世，资身在犁锄。
临风赠君别，劝君惜居诸。
劝君重桑梓，劝君重名誉。
岁晚未相尝，频寄山中书。
宿横金延庆寺
吕江（宋代）

水路通城近，人家与寺连。
西风渔市鼓，落日野桥船。
尘土非吾事，湖山似去年。
今宵禅榻梦，定是到鸥边。
泊姑苏馆
袁说友（宋代）

冲风挟雨到苏州，赢得樯乌半日留。
岂是甘棠无剪伐，浪持使节几经由。
群观底事多耆老，一笑犹能认故侯。
回首齐云旧游处，西山端欲送行舟。
中秋
龙辅（宋代）

寂寂中秋夜，含情出玉闺。
河长看雁远，月皎觉云低。
冬夕江上言事五首
罗邺（唐代）

叶落才悲草又生，看看少壮是衰形。关中秋雨书难到，

江上春衰酒易醒。多少系心身未达，寻思举目泪堪零。

几时抛得归山去，松下看云读道经。

喔喔晨鸡满树霜，喧喧晓渡簇舟航。数星昨夜衰炉火，

一阵谁家腊瓮香。久别羁孤成潦倒，回看书剑更苍黄。

逢人举止皆言命，至竟谋闲可胜忙。

野堂吟罢独行行，点水微微冻不鸣。十里溪山新雪后，

千家襟袖晓衰生。只宜醉梦依华寝，可称羸蹄赴宿程。

日苦几多心下见，那堪岁晏又无成。

僻居多与懒相宜，吟拥衰炉过腊时。风柳欲生阳面叶，

冻梅先绽岭头枝。山川自小抛耕钓，骨肉无因免别离。

赖有陶情一尊酒，愁中相向展愁眉。

一带长溪渌浸门，数声幽鸟啄云根。

松亭尽日唯空坐，难得儒翁共讨论。
风送榆钱入户
杨继盛（明代）

三月不知春色暮，重门深锁贯城寒。东风错认王候院，误送飞钱落枕单。
福胜院
家之巽（宋代）

三过山中寺，劳生有底忙。
梵书虫蠹纸，佛界燕巢梁。
晓日光明藏，野花知见香。
丰碑如会意，读罢更彷徨。
元夕灯火
黄通（宋代）

秦楼十二玉梯横，紫府千门夜不扃。疑是嫦娥弄春色，彩云移下一天星。
赠李士云
王安石（宋代）

李子山水人，而常寓城郭。
毫端出窈窕，心手初不著。
我闻大梵天，擎跨鸡孔雀。
执铃扬赤幡，浩劫净无作。
仕哉子能图，可以慰寂寞。
相与验其真，他年在寥廓。
哭旷伯逵
刘崧（元代）

谁云死别且吞声，四海相知一友生。金石消磨心尚在，雨云翻覆事难平。

兵前有檄求颜阖，江上何人葬祢衡。文字飘零家室散，为君忍泪记深情。
送梅昌言出镇太原
黄觉（宋代）

五马雍容出镇时，都人争看好风仪。
文章一代喧高价，忠直三朝受圣知。
帐下军容生剑戟，门前行色拥旌旗。
云笼古戍黄榆暗，雪满长郊白草衰。
出去暂开貔虎幕，归来须占凤皇池，
鬓间未有一茎白，陶铸苍生固不迟。
和安抚王诚之给事重九日登高诗韵
虞俦（宋代）

登临兴引越山高，醉眼何曾识二豪。
戏马向来夸胜饯，卧龙此二记吾曹。
风前短发还羞杜，笔底新诗欲和陶。
赖有蛤蜊风味在，固应居士笑卢遨。
赠因心香兄赴大名府言师幕四首 其三
王季珠（清代）

蔗境如饴洵可娱，重阳引手插茱萸。此回再履邯郸道，借问卢生梦有无。
松门
苏籀（宋代）

山川忽摇落，风雪交岁暮。
堂堂十八公，正尔守门户。
咏铜瓶中梅
晁公溯（宋代）

折得寒香日暮归，铜瓶添水养横枝。
书窗一夜月初满，却似小溪清浅时。
送李献甫
梅尧臣（宋代）

览君南来诗，如对江上景。
今忽告我归，东风生马颈。
马行日几里，到家梅萼逞。
重登石头城，为我一引领。
梦仙谣
曹勋（宋代）

梦入蓬莱宫，岧嶢耸朱阁。
灵风翔紫烟，霭胡生罗幕。
鸾凤栖瑶林，咀嚼瑶华萼。
老龙戏沧洲，喷涛荡鳞角。
朱户翳霄晖，翠殿开晴廓。
中有神仙人，缓步锵金铎。
颜貌盛芙蓉，举止何绰约。
引我丹霞房，玉浆金罍酌。
更赐琅玕膏，笑谈同饮啄。
仙童供蟠桃，盛以朱云络。
坐看移三山，惊波沸五岳。
下顾尘埃徒，奔走赴陵壑。
真人执我手，殷勤相付托。
若到红尘中，莫染红尘浊。
他年须是早归来，奉迎当遣辽东鹤。
海眼流丹
曾永和（明代）

石开海眼引泉通，溅玉流丹未有穷。细度林声归寂听，光涵云影映晴空。

烦襟不觉观时失，宿疾疑从饮后攻。不入凡流同混浊，穿云络石杳无踪。
隐居杂兴 其五
薛亹（明代）

自愧昏愚学少成，啸风弄月寄閒情。分毫不为身家积，方寸聊閒子姓耕。

柳岸风和莺舌软，杏林春暖蝶身轻。时人问我幽栖志，数卷书田是治生。
喜次漳浦
陈藻（宋代）

江滩已过瘴烟收，野象逢人自缩头。
官路十程如砥去，举杯先贺到漳州。
自遣
陆游（宋代）

蔬食任无鱼，山行可借驴。
指挛犹把钓，眼涩未捐书。
客少胜纷若，家贫亦晏如。
时时顾影叹，顽似十年初。
野墅夏晚
钱昭度（宋代）

一抹生红画杏腮，半园沈绿锁桐材。
黄蜂衙退海潮上，白蚁战酣山雨来。
睡思几家金带枕。酒香何处玉交杯。
太阳西落波东去，惆怅无人唤得归。
零落桐诗
虞世基（隋代）

零落三秋干，摧残百尺柯。空馀半心在，生意渐无多。
次韵季共大雪早游竹阁书所见
周紫芝（宋代）

忆昔司酒毋，濒湖赋官屋。颇如贺知章，上疏得湖曲。

诗虽竟坐穷，天亦稍从欲。三年看飞雪，万岭琢寒玉。

有时横轻舠，不敢唾净绿。但当忍涕洟，岂不念安燠。

是时走绯衣，荷担晚相逐。坚冰凿涸阴，推日在北陆。

收藏备赐颁，功用等神速。归来阅空庭，玉立僵冻木。

青灯照诗肩，屡作龟颈缩。高轩客谁过，寒瓮酒空熟。

只今古城隅，回望苍山麓。崎岖失岩岫，红腐困饘粥。

王郎飞晓骖，此意知有属。文怀断弦悲，当倩鸾胶续。

话客想回舟，敲门亦看竹。恨无摩诘手，风姿写幽独。

忆君肠九回，得意日三复。平日交游尽，如子一夔足。

他时追汗漫，便可摆拘束。人生何自苦，成败棋一局。
杂诗五首 其一
黄溍（元代）

日月东西行，群动亦不息。寄身万物中，宁独谢兹役。

所以鲁中叟，遑遑走南北。圣哲谅已然，旅人能久宅。
探梅次韵章庭倚
李洪（宋代）

江园试觅去年梅，花下遨游得暂陪。
脉脉早迎南日至，垂垂先放北枝开。
江边墙角添诗兴，月落参横唤梦回。
一见清香心已醉，何须更待曲生来。
送朱孟舒 其二
蓝仁（明代）

穷乡渐老不趋时，短褐飘萧两鬓丝。秋色黄花聊写兴，阳春白雪愧来诗。

分毡潞水惊文采，携酒芝山访武夷。不为送行徵一语，巷南巷北未相知。
席上代人赠别三首
苏轼（宋代）

凄音怨乱不成歌，纵使重来奈老何。
泪眼无穷似梅雨，一番匀了一番多。
天上麒麟岂混尘，笼中翡翠不由身。
那知昨夜香闺里，更有偷啼暗别人。
莲子劈开须见臆，楸枰著尽更无期。
破衫却有重逢处，一饭何曾忘却时。
牡丹四首 其二
薛能（唐代）

万朵照初筵，狂游忆少年。晓光如曲水，颜色似西川。

白向庚辛受，朱从造化研。众开成伴侣，相笑极神仙。

见焰宁劳火，闻香不带烟。自高轻月桂，非偶贱池莲。

影接彫盘动，丛遭恶草偏。招欢忧事阻，就卧觉情牵。

四面宜绨锦，当头称管弦。泊来莺定忆，粉扰蝶何颠。

苏息承朝露，滋荣仰霁天。压栏多尽好，敌国贵宜然。

未落须迷醉，因兹任病缠。人谁知极物，空负感麟篇。
赠徐师川
王模（宋代）

当日佥邪皆误国，先生奋髯叱昌奴。一门忠节凭孤立，千载纲常赖力扶。

直道原来师柳下，高风久已属东湖。诗名四海犹馀事，也入紫薇宗派图。
忆江南 冬景八阕 其一
沈宜修（明代）

寒夜月，景墅最凄然。风雪可堪疏影照，婵娟偏惹冷香怜。

罗袖掩金钿。

清漏永，玉露湿馀烟。一片薄疑霜满地，千河迷漫冻无边。

灯火酒多缘。
建中靖国辛巳八月十日独游碧落洞遂成拙句
谭粹（宋代）

碧落嵯峨石室幽，到难嗟我未尝游。两崖卷束云霞满，一水通流秋色浮。

宛矣壶中延日驭，凝然乳窦滴泉旒。徘徊注目孱颜久，疑有真仙在上头。
示徒
释原妙（宋代）

学道之心似镜明，纖尘才染便忘形。
廓然照出娘生面，一簇青烟锁翠屏。
拟古三章留别果山同官
吴泳（宋代）

巴之水泠泠，青山复成围。
含晖排户来，颇若有所思。
谓云为无排，终日长不飞。
谓草非有情，盍为乎忘归。
凡物各有系，余岂縻於斯。
俯川观鱼咏，仰空看鹏垂。
一笑有会排，钓弋何所施。
九日次韵斯远去年是日同成父登半山亭见怀之
赵蕃（宋代）

去岁修途度此晨，今年抱疾更漳滨。
官壶可醉难多致，城菊未开空屡巡。
忆我有诗朝在手，思君何处暮伤神。
遥知置酒登高者，回首西南只两人。
冬夜耿拾遗王秀才就宿因伤故人
司空曙（唐代）

旧时闻笛泪，今夜重沾衣。方恨同人少，何堪相见稀。

竹烟凝涧壑，林雪似芳菲。多谢劳车马，应怜独掩扉。
修竹台
盛度（宋代）

我来小小郡，爱此高高台。
前对苍筤竹，万午球琳材。
洞仙歌（登临漳城咏梅）
李弥逊（宋代）

断桥斜路，又是春来也。仙掌挼云半开谢。尽凝酥砌粉，不似真云，分明对、冰雪肌肤姑射。

天涯伤老大，万斛新愁，一笑端须问花借。纵广平冷淡，铁石心肠，未拚得、花里风前月下。为传语、游蜂缓经营，且留与山翁，醉吟清夜。
重午二首 其一
方一夔（宋代）

画鹢鸣鼍水满湖，千年遗恨渺平芜。累臣水底沉鱼冢，玉女钗头缀虎符。

双鬓点斑羞绿艾，一樽凝碧怯香蒲。楚乡旧俗生悽怆，愧杀人间懦丈夫。
从政和韵来谢复就答之 其二
陈深（宋代）

墙东甘静处，诗思妙通灵。堂有慈亲奉，门无冗客经。

佳儿诵书史，深巷类郊坰。应解庄周学，全生不近刑。
声声慢·寒宵对菊
陈家庆（清代）

雨侵帘额，露湿栏腰，剧怜遥夜凄凉。瑟柱华年，金风已报秋芳。

玉台苦吟新句，奈生来、不识东皇。漫思量。便瘦损、恹恹犹怯清霜。

陶令才归三径，好一壶秋水，香噀斜阳。短梦迷离，樽前旧事难忘。

负却明珰翠羽，数佳期、耐尽秋光。幽怀远，问谁家、宵寂梦长。
断桥西人家三首
方回（元代）

主人傥不粗能吟，辜负湖天水竹林。
我若移家来此住，诗人无数日相寻。
梨花
王镃（宋代）

一身娇韵倚东风，骨腻肌香易粉融。
好向晓光垂露看，杨妃梳洗出唐宫。
金沙杂诗 其五
吴与弼（明代）

病后新功减，閒来旧梦清。闭门终日坐，抚景百年情。

道大诗书重，身恬去就轻。寸心何所系，潦止霁斯行。
落花五十首 其十一
沈周（明代）

断送韶光入雨声，群芳何力与愁争。鹿衔御苑非佳兆，马进天闲借美名。

时不可为伤薄命，事因无赖到轻生。堪怜堪笑知多少，直得吟翁老费情。
钱氏隐居三首 其一
李流谦（宋代）

高栖俛氛秽，华屋照沧浪。列岫带修竹，小池环海棠。

晚杯鱼蟹富，春箸蕨薇香。涉世真无意，吾今号漫郎。
龙洞
曾极（宋代）

江流远引背烟岚，平陆何年重举帆。
断岸插天危欲坠，六朝龙去祗空岩。
和雪三十韵
韦骧（宋代）

密雪连空散，同云盖野繁。朝晖掩羲驭，暮象蔽天垠。

皦皦漫长陌，霏霏集短垣。杉松苍翠夺，禽鸟语声吞。

病足樵斤敛，寻踪猎骑奔。金茎迷沆瀣，银界变昆崙。

光借寒儒牖，威消贵胄门。酤帘表深巷，爨屋露幽村。

可响红炉烬，难忘醁酒樽。竹梢低欲折，梅萼重犹存。

没谷吟当楚，离江咏去袁。高才题不尽，妙曲写仍翻。

旅雁宵飞戢，栖鸡晓舌扪。塞严添玉垒，林迥化琼园。

远岸舟藏鹢，高楼瓦匿鸳。秋涛千浪叠，夜甲万军屯。

缀若凝酥洁，堆如琢琥蹲。脂车休旅传，锵佩放天阍。

不以多为瑞，谁言即也温。神锋剪何利，地轴卷无痕。

暗与春工敌，清随朔吹喷。朽株银作叶，圆沼璧为盆。

照耀偏宜月，侵陵只有萱。藩篱白羽插，略彴素虬蜿。

汀鹭难求侣，城乌不辨昏。流年垂改籥，危坐祗销魂。

自视丰和兆，心穷造化元。纷纷沾动植，渺渺助乾坤。

屏盭殊强力，滋枯独养原。芸然知矣否，雨露未成恩。
山花子 其二 寄程昆崙京口
王士祯（清代）

黄鹤山前黄鹤鸣。杜鹃楼外杜鹃声。记得戴颙招隐地，共经行。

北固云烟春望远，南徐风雨暮潮生。一片澄江如练影，接芜城。
别何处士陵俊老
谭用之（五代）

三皇上人春梦醒，东侯老大麒麟生。
洞连龙穴全山冷，窗透鳌波尽室清。
计拙耻居岩麓老，气狂惭与斗牛平。
谁人为向青编上，直傍巢由写一名。
玉烛新 梨花
杨泽民（宋代）

梨花寒食后。被丽日和风，一时开就。濛濛雨歇，香犹嫩、渐觉芳心彰漏。

墙头月下，似旧日莺莺相候。纤手为、攀折翘枝，轻盈露沾红袖。

风流出浴杨妃，向海上何人，更询安否。百花任斗。

应粉艳、未减杏粗梅瘦。肤丰肉秀。□可与群芳推首。

□方待、酣饮花前，轻歌缓奏。
始皇陵下作
曹邺（唐代）

千金买鱼灯，泉下照狐兔。行人上陵过，却吊扶苏墓。

累累圹中物，多于养生具。若使山可移，应将秦国去。

舜殁虽在前，今犹未封树。
卧病书怀
卢纶（唐代）

苦心三十载，白首遇艰难。
旧地成孤客，全家赖钓竿。
貌衰缘药尽，起晚为山寒。
老病今如此，无人更问看。
秋日毗陵南寺送潘述之扬州
皎然（唐代）

孤客秋易伤，嘶蝉静仍续。佳晨亦已屡，欢会常不足。

禅地非路岐，我心岂羁束。情生远别时，坐恨清景促。

望中千里隔，暮归西山曲。萧条月中道，彩蒨原上绿。

不见同心人，幽怀增踯躅。
拟招隐士
范缜（南北朝）

修竹苞生兮山之岭。缤纷葳蕤兮下交阴。木茏丛兮巍峨。

川泽泱漭兮云雾多。悲猿鸣噪兮啸俦侣。攀折芳条兮聊停伫。

夫君兮不还。蕙华不凋残。岁晏兮忧未开。草虫鸣兮凄凄。

萧兮森兮玄涧深。怅徬徨兮沈吟。纷纷庵薆。穷岩穴兮。

熊窟幽林。杳冥兮吁可畏。嵚崟兮倾欹。飞泉兮激沫。

散漫兮淋漓。弱萝兮修葛。互蔓兮长枝。绿林兮被崖。

随风兮纷披。猛兽兮封狐。眈眈兮视余。扶藤兮直上。

岩岩兮嶷嶷。霏霏兮敷敷。赤豹兮文狸。攀腾兮相追。

思慕公子兮心迟迟。寒风厉兮鸱枭吟。鸟悲鸣兮离其群。

公子去兮亲与亲。行露厌浥兮似中人。
芰荷香·小潇湘
万俟咏（宋代）

小潇湘。正天影倒碧，波面容光。水仙朝罢，间列绿盖红幢。吹风细雨，荡十顷、浥浥清香。人在水精中央。霜绡雾縠，襟袂收凉。款放轻舟闹红里，有晴蜓点水，交颈鸳鸯。翠阴密处，曾觅相并青房。晚霞散绮，泛远净、一叶鸣榔。拟去尽促雕觞。歌云未断，月上飞梁。
三月三日与乐天及河南李尹奉陪裴令公泛洛禊饮…十二韵
刘禹锡（唐代）

洛下今修禊，群贤胜会稽。盛筵陪玉铉，通籍尽金闺。

波上神仙妓，岸傍桃李蹊。水嬉如鹭振，歌响杂莺啼。

历览风光好，沿洄意思迷。棹歌能俪曲，墨客竞分题。

翠幄连云起，香车向道齐。人夸绫步障，马惜锦障泥。

尘暗宫墙外，霞明苑树西。舟形随鹢转，桥影与虹低。

川色晴犹远，乌声暮欲栖。唯馀踏青伴，待月魏王堤。
京东杂感二首
洪昇（清代）

其一
胜国巡游地，孤城有废宫。
周垣春草外，园殿夕阳下。
狐搰沙翻雪，鸱蹲树啸风。
唯馀旧村落，鸡犬似新丰。

其二
雾隐前山烧，林开小市灯。
软沙平受月，春水细流冰。
远望穷高下，孤怀感废兴。
白头遗老在，指点十三陵。
西江月
陈三聘（宋代）

春事已浓多日，游人偏盛今年。梨花寒食雨余天。鸭绿含风浪浅。

翠袖半黏飞粉，罗衣尚怯轻寒。不辞归路委香钿。门外东风如箭。
送金舍人考绩暂归南海省觐
孙继皋（明代）

拜恩书绩下彤闱，却忆庭趋问彩衣。冷局十年兼吏隐，炎方五月去人稀。

船开建业回潮急，路绕虔州落日微。多少同行旧时彦，伤心独自送君归。
冷泉亭
徐涓（宋代）

畏天炎炎烁太虚，倚栏冰雪冷生肤。
百川万壑非无水，洗得人间热恼无。
苦热
黄镇成（元代）

苦热中夜起，仰视天沉沉。众星失光耀，云雾生晦阴。

丰隆亦凭凌，霹雳闻迅音。欲雨竟不成，徒受苦热侵。

人事不可问，天意诚难谌。安得金飙来，悠然清我心。
点绛唇
曹组（宋代）

沈醉归来，洞房灯火闲相照。夜寒犹峭。信意和衣倒。

春梦虽多，好梦长长少。纱窗晓。凤帏人悄。花外空啼鸟。
闻胡明远记室将至
宋庠（宋代）

昔叹都门别，今闻陇坂还。
风烟背秦塞，陵邑过时周关。
松老忘年契，朱衰玩日颜。
须君述征赋，方验此涂艰。
枕上闻雨声
陆游（宋代）

小雨廉纤不濡土，忽闻檐溜喜无穷。
断知不作西山饿，多稼如云在眼中。
烛影摇红 剪发词，为竹韵作
何振岱（清代）

并剪声酣，绺云镜里消何处。新妆争说入时多，薄绾惊非故。

莺燕而今漫妒。沐凉风、香滋微露。垂垂齐项，试比龟兹，阿谁娟妩。

省却晨梳，拢来一半轻如雾。褪红百匝谢巾绒，押得簪儿住。

覆额犹存千缕。记髫年、花前三五。剩怜山色，螺髻依然，照人窗户。
太保琅琊相公见惠酒因成二绝用为纪谢
魏野（宋代）

玉液定从金口辍，曹樽分又到颜瓢。
虽无愁闷凭销处，麴蘖恩浓岂易销。
社日村居（一作王驾诗）
张演（宋代）

鹅湖山下稻粱肥，豚阱鸡栖对掩扉。
桑柘影斜春社散，家家扶得醉人归。
题画杂咏 其一
王汝玉（明代）

月出孤松阴，风生百泉响。空山不见人，解带苍苔上。
和秉国芙蓉五章
司马光（宋代）

后时独立诚难事，犹赖阶庭有菊丛。
绰约霜前弄姿态，非如群木万株红。
六十二吟
邵雍（宋代）

行年六十二康强，况复身居永熟乡。
美景良胡非易得，浅斟低唱又何妨。
无涯岁月难拘管，有限形骸莫毁伤。
多少英豪弄才智，大曾经过恶思量。
金缕曲 寄外叠前韵
屈蕙纕（清代）

帆影沉云浦，倚妆楼、几回凝望，邮程愁数。欲织锦机传远思，万转千回心路。

待寄与、湘波又阻。却为垂杨偏碍目。致锦鳞、屡被秋潮误。

心抑郁，几曾诉。

岁华荏苒行将暮。听霜天、乌啼午夜，玉徽慵抚。无限伤心无限恨，赢得断魂迷雾。

只冷对、幽窗灯火。故里梅花君念否。受霜欺、雪压凭谁护。

又何处，达离愫。
漫兴（四首）
史迁（明代）

好风轻雨趁轻雷，一洗山川罨画开。
谁道衡门无过客，春深还有燕飞来。
读守道诗
张耒（宋代）

仁宗之初公有声，一世懦者闻之惊。
日行古义不顾俗，师事孙之传其经。
扫堂捧杖供贱役，侍师之坐随师行。
质疑问道无敢变，当世始知师与生。
作为文章不徒发，讥切时事排公卿。
俗儒毁誉无所出，乃取过行为讥评。
过于仁义罪固小，矫弊自合违中行。
人皆不及之独过，过者之罪谁为轻。
开编偶诵之诗句，辞气磊落严以清。
吟哦令我不能舍，想见眉宇寒峥嵘。
高风一泯不可见，安得壮士能经营。
惜哉朽骨不可作，徂徕废土知谁耕。
修复东林书院诗四首 其三 奎文阁
黄世法（清代）

杰阁峥嵘何壮哉，古招提畔一低徊。飞腾光气连南斗，错落星躔指大魁。

多士藏修经数辈，知公灵爽在三台。斯文未坠弦歌地，涤尽尘氛却上来。
赠休禅和
杜荀鹤（唐代）

是僧难得不是僧，僧戒僧仪未是能。弟子自知心了了，

吾师应是醉腾腾。多生觉悟非关衲，一点分明不在灯。

只道诗人无佛性，长将二雅入三乘。
将窜留诗
捧剑仆（唐代）

珍重郭四郎，临行不得别。晓漏动离心，轻车冒残雪。

欲出主人门，零涕暗呜咽。万里隔关山，一心思汉月。
江西饶歌二章 其一 龙兴平
杨维桢（元代）

繄龙兴，藩西江，土昄章，国骏庞。江有砥柱，胡为鸿流降。

剿蛮效尤，蟊贼内讧，三台映太微，国士俱无双。王旅啴啴钲鼓摐，天威震赫群凶愯，八郡望风咸来降。

武功既成毋从从，圣人南面殿万邦。
送丘宗卿帅蜀三首
杨万里（宋代）

蜀人诧蜀不能休，花作江山锦作州。
老我无缘更行脚，羡君来岁领遨头。
碧鸡金马端谁见，酒肆琴台访昔游。
收入西征诗集里，忆侬还解寄侬不。
化城寺（归越作）
王守仁（明代）

化城高处万山深，楼阁凭空上界侵。
天外清秋度明月，人间微雨结轻阴。
钵龙浮处云生座，岩虎归时风满林。
最爱山僧能好事，夜堂灯火伴孤吟。
杂感
陆游（宋代）

故旧书来访死生，时闻剥啄叩柴荆。
自嗟不及东家老，至死无人识姓名。
柳絮
文彦博（宋代）

拂地高阳翠影浓，杨花断续蔽香红。密和微雨粘沙坂，乱逐轻风透绮笼。

漆圃旋惊飞蝶梦，玉庭频拟散盐空。青门一望依依处，千里金堤二月中。
游普陀岩
詹一惠（明代）

寻真郭外陟层巅，古洞仙岩别有天。风度松音随去鸟，涧通人有溅鸣泉。

登临聊发开尊兴，习静偏宜枕石眠。更喜山灵飞雨泽，黍苗应候绿芊芊。
闻五月八日宸翰口号十首 其一
刘克庄（宋代）

有文殊佛来禅室，无后将军顾草庐。肉眼错看病居士，玉音犹记老尚书。
过永淳县除夕夜宿道庄与潘黄门对酌二首 其一
湛若水（明代）

岁事催行李，时光只客船。历头忘了日，符面已新年。

北斗天颜近，南溟地脉连。几时青鸟使，归侍玉皇前。
题广
刘一止（宋代）

涓涓壁间通小池，小雨廉纤未作泥。深炷炉香高著火，何须骑马听朝鸡。
采桑子·凉生露气湘弦润
纳兰性德（清代）

凉生露气湘弦润
暗滴花梢
帘影谁摇
燕蹴丝上柳条
舞鹍镜匣开频掩
檀粉慵调
朝泪如潮
昨夜香衾觉梦遥
贻小尼师
王建（唐代）

新剃青头发，生来未扫眉。身轻礼拜稳，心慢记经迟。

唤起犹侵晓，催斋已过时。春晴阶下立，私地弄花枝。
偈颂一百四十一首
释师范（宋代）

浅闻深悟，深闻不悟。
迷逢达磨，赵婆呷醋。
和複岫庵赓酬之什
郑清之（宋代）

胜地来休沐，山程懒忌前。
草堂新杜曲，诗格旧临川。
客乘千珠履，翁琴百涧泉。
参寻幽路滑，空想石头禅。
偈颂三十首
释慧晖（宋代）

家传妙旨不言语，洞上真机绝外来。
若有人云知父道，孤然孙子笑咍咍。
春日宿康孟担斋头赋赠
佘翔（明代）

爱尔栖迟处，门庭静不哗。春生书带草，香染木犀花。

短榻工文藻，晴窗阅岁华。相过偏信宿，有酒不须赊。
宿清溪安乐山
张景脩（宋代）

映窗犹剩雪余痕，瓶里梅花枕上闻。
一椀镫寒听夜雨，半床毡暖卧春云。
诗成始觉茶销睡，香尽翻嫌酒带醺。
我是挂冠林下客，山中安乐合平分。
闲居对食书媿
陆游（宋代）

游宦无功坐免归，谁令盘筋极甘肥？锦鳞差尾鱼登俎，绣羽骈头雉触机。
桑落满壶春盎盎，雨前輚磑雪霏霏。
残年何地酬君赐，自古羁臣厌蕨薇。
甘露
陈岩肖（宋代）

负土筑新阡，松楸手亲艺。
结庐居墓傍，猿鹤为垂涕。
屈批几星霜，精诚动天帝。
三宵神泽零，霏霏洒松盖。
晓看岁寒枝，厌浥满苍翠。
初含红日光，颗颗金珠缀。
味分饴蜜甘，香夺芝兰气。
亭午若凝脂，青丝系千穗。
赤城千里传，冠盖日相继。
赦后分祀禹庙有感
李洪（宋代）

禹庙依山麓，江涛日到门。
黎甿半樵牧，祝史洁罍樽。
菲食虽王意，斋祠致主恩。
人谁思帝德，空感习之言。
花心动 花朝
朱祖谋（清代）

若个花枝，称东君、年年尽情妆点。舞趁绣幡，歌节金铃，不是等閒惊燕。

隔墙还结秋千社，却抛撇、浓春一半。谢桥外、东风冷透，探芳心眼。

似水流年未绾。空万缕千条，丝杨搓怨。一样水西，挑菜光阴，只是凤靴人远。

扇纨扑蝶分明约。思量后、妆慵歌懒。闭门又、阑干乱红涴遍。
次韵灵鹫清长老二首
方回（元代）

得句无僧字不清，公来一日两诗成。
龙雷珠浦东坡和，海日江湖老宋惊。
鲁直尚能推大国，长卿谁可诧长城。
二桃三士抱吟膝，我所师兮葛孔明。
日暮
陆游（宋代）

淅淅风吹叶，凄凄雨作泥。
鹊寒犹遶树，鸡晚自归栖。
老病心知有，荣枯理本齐。
端居嫌太嬾，拾瓦傍蔬畦。
秋热
刘攽（宋代）

蒸暑淹南国，季秋如长夏。炎凉乱平分，天地错常化。

短日回朱光，六龙顿其驾。暵似山泽焚，惮我如不暇。

反思岁聿暮，却顾旦辄夜。宁忍窥昆虫，干时事矜诧。
暑不杂兴
方岳（宋代）

是非不到野溪边，只就梧桐听雨眠。
睡熟不知溪水长，鹭鸶飞上钓鱼船。
山北纪行十二章章八句 其十二
朱熹（宋代）

明晨江矶寺，尊酒聊对设。孰是十日游，遽成千里别。

英僚树嘉政，素友厉孤节。努力莫相忘，清宵共明月。
次韵陆务观慈姥岩酌别
范成大（宋代）

明朝真是送人行，从此关山隔故情。
道义不磨双鲤在，蜀江流水贯吴城。
颂古四十八首 其五
释慧开（宋代）

香严真杜撰，恶毒无尽限。哑却衲僧口，通身迸鬼眼。
吊草堂禅师
刘得仁（唐代）

杖履疑师在，房关四壁蛩。贮瓶经腊水，响塔隔山钟。

乳鸽沿苔井，斋猿散雪峰。如何不相见，倚遍寺前松。
赠秦帅吴子中
刘跂（宋代）

河岳根源禀植坚，金行鼎鼎应弧悬。执圭阿阁三阶上，建隼元戎十乘前。

都护已高延寿最，中朝深记弱翁贤。从今看似张丞相，富贵康强一百年。
题尤使君郡圃十二诗·节爱堂
李庚（宋代）

吾爱巴扬州，夜不然官烛。
吾爱阳道州，日炊米二斛。
使君美无度，力蹈前贤躅。
宜尔海云边，十万户蒙福。
寄林敏夫二首
赵蕃（宋代）

吴江应已落丹枫，况说枫桥半夜钟。
想见归心成日日，暮云如我忆江东。
和郑贰卿别赋
王洋（宋代）

病逐秋风至，年随塞草衰。
家如百年梦，身入四愁诗。
北焙联圭璧，南薰润岳池。
斋房多胜事，可但滑琉璃。
双双燕 为陈敬如题《燕燕楼图》
何振岱（清代）

柔风倦日，正开遍棠梨，零花谁主。伤春有客，爱听素禽低语。

忙煞双飞燕侣。惯掌上、回身娇舞。有人洒酒花前，署作奁台香史。

眉妩。筝床暗睹。认旧宅新巢，锦书红缕。分明相识，漫记赵家院宇。

为语楼前茂树。莫遮断、珠帘疏处。直饶自在回旋，趁取朝朝暮暮。
郊居集句十首 其四
卢龙云（明代）

林园幽事递相期，日暖风恬种药时。

忽辨庞公栖隐处，却嫌陶令去官迟。

人间稳路应无限，故国平居有所思。

记得长安还欲笑，更将弦管醉东篱。
北芒送别王世胄诗五章
潘岳（魏晋）

微微发肤，受之父母。峨峨王侯，中外之首。子亲伊姑，我父惟舅。

昆同瓜瓞，志齐执友。

惟我王侯，风节英茂。执宪中朝，剖符名守。配作此牧，频显烦授。

徐以姻掇，凉疾不就。

桓桓平北，帝之宠弟。彬彬我兄，敦书悦礼。乃降厥资，训戎作楷。

谁谓荼苦，其甘如荠。

忠惟行本，恭惟德基。沈此旧疴，不敢屡辞。命彼仆驾，谓之舆之。

如彼孙子，膑足乘轖。

朱镳既扬，四辔既整。驾言饯行，告辞芒岭。情有迁延，日无馀景。

回辕南翔，心焉北骋。
解语花（立春风雨中饯处静）
吴文英（宋代）

檐花旧滴，帐烛新啼，香润残冬被。澹烟疏绮。凌波步、暗阻傍墙挑荠。梅痕似洗。空点点、年华别泪。花鬓愁，钗股笼寒，彩燕沾云腻。

还斗辛盘葱翠。念青丝牵恨，曾试纤指。雁回潮尾。征帆去、似与东风相避。泥云万里。应翦断、红情绿意。年少时，偏爱轻怜，和酒香宜睡。
冬至上王丞相生日黄钟歌
刘弇（宋代）

乾坤变化造万物，十有一月生黄钟。黄钟资养太和气，上贤禀受为三公。

至音铿锵仪凤凰，播在简册成文章。权衡度量立大法，朝廷四海声洋洋。

往时霜木立如束，原野焦枯无紫绿。自从缇室一阳生，半夜萌芽动寒谷。

登堂请献眉寿杯，愿同律管容葭灰。玉铉金鼎调盐梅，年年阳德先春来。
甘露寺感事贻同志
许浑（唐代）

云蔽长安路更赊，独随渔艇老天涯。青山尽日寻黄绢，

沧海经天梦绛纱。雪愤有期心自壮，报恩无处发先华。

东堂旧侣勤书剑，同出膺门是一家。
玉楼春
杜安世（宋代）

春景抛人无处问。多谢石榴花又喷。茜罗揉出碎英繁，红蜡缕成香萼润。

血色新裙羞莫近。密叶柔条相间衬。雨余寂寞假山傍，乡国尚遥西海信。
浣溪纱 其四
樊增祥（清代）

独夜生憎更漏长。聊凭墨牒遣流光。迎梅天气越凄凉。

蜜酒定无通夜力，罗衣还发隔年香。无多闲事尽思量。
寿王尚书二首
项安世（宋代）

前年革履下星辰，那料如今更有春。
几为拜雩成俯膝，可辞持酒劳燋脣。
田家有喜新收麦，老子无何忽念专。
欲去强留天意切，玉堂清夜出丝纶。
睡起又得和篇
释德洪（宋代）

幽梦惊回烟雾帐，清泉起弄雪花盆。风檐斜日一区蚊，淮水雨花萦练净。

钟山云卷露龙蹲，痴禅刚道属乾坤。绿发笔端能吐凤，雪髯胸次尚盘霓。

道山归去定何时，身外声名徒暴曜。梦中忧患自临巇，乌靴长恨涴尘泥。
上二溪山
张嵲（宋代）

积雨连日夜，敢谓今旦晴。
绿彩泛林端，爱此朝景明。
晨炊肃徒驭，结束方上征。
千岩屹穹隆，万壑临峥嵘。
谁知有微迳，在此苍翠屏。
昔闻五尺道，驰心已伶俜。
今朝复何朝，冒此绝险行。
侧路不容足，下瞰千仞{左阝右亢}。
步武一蹉跌，陨身如建瓴。
避地本爱死，兹行岂偷生。
篮舆仗伧人，崎岖信所经。
下为崖石碍，上苦萝蔓撄。
阴岩多沮洳，泥苔汰相仍。
薄暮雨欲来，白云起如蒸。
稍观前山暗，已复如悬绳。
行行入中林，心悸万鼓鸣。
三泉如雪翻，竞泻石上声。
值此绝世景，避贼难为情。
路转复临川，濁流方满盈。
波神恣桀骜，势欲丘壑平。
雄张拥行潦，河渎将抗衡。
我方媚斯水，敢夸海若名。
叫渡雨逾急，山烟深杳冥。
舍棹即绝壁，扶持陟碐层。
经行细石坠，十步九战兢。
羊肠与三涂，其险莫与京。
叱驭匪前哲，但觉微命轻。
须臾至田家，茅茨耿青灯。
篝火燎衣湿，坐使愁虑并。
夜雨喧客耳，羇梦何由成。
平时起长望，重阴竟四瞑。
嘉禾垂垅病，恶木连山荣。
兵荒兼岁恶，吁嗟此黎氓。
泥水方自蔽，出门谅何能。
穷居未觉苦，篱外长峰青。
奉和幸韦嗣立山庄侍宴应制（一作李乂诗）
宋之问（唐代）

枢掖调梅暇，林园艺槿初。入朝荣剑履，退食偶琴书。

地隐东岩室，天回北斗车。旌门临窈窕，辇道属扶疏。

云罕明丹壑，霜笳彻紫虚。水疑投石处，溪似钓璜馀。

帝泽颁卮酒，人欢颂里闾。一承黄竹咏，长奉白茅居。
闵黎吟三首
万表（明代）

地何产楠与速，吾何畜豕与犊。豕犊盈盘吏反嗔，楠速穷年束不足。

但愿黄金满粤南，宁使黎田不盈粟。粤南金多吏不索，黎田粟少人未哭。

刻箭为约安得销，岁岁生当剥吾肉。负戈因拚一命偿，嗟嗟黎人谁尔牧？

皇章惠尔非尔毒。
送清湘蒋尉
李曾伯（宋代）

我学言诗诗不奇，蒋君言命却能诗。
岁寒如许松不改，春信未能梅已知。
丘壑何如归去好，江湖终匪老能宜。
辰州极去湘南近，办取柴桑三径资。
诗一首
醉客（宋代）

行尽蓬莱弱水源，今朝忍渴过昆仑。
兴来莫问酒中圣，且把金杯和月吞。
叙伦五言二十首
刘克庄（宋代）

[以上题及诗均残缺]少全。若论死生无愧怍，
幅巾岂不胜貂蝉。
章祐叔同年同有补外之志亦用山谷韵赠之
夏孙桐（清代）

不为牛后为鸡口，自污乃复慕升斗。我诚无藉君亦然，握粟之卜相往还。

若论位置果何有，两臒宜在薮泽间。盐车崎岖峻阪上，刍秣何殊万金赏。

苦说槁饿真不情，陆沈变计思典城。为米折腰古所耻，舍鱼取掌今犹荣。

似君之才岂百里，我亦杜陵一男子。滔滔方令长沮叹，沾沾胡效魏其喜。

君不见，将书掣肘事更难，一弦不调无能弹。公田种秫几偿愿，债台拾级先跻攀。

吁嗟，人生苟无适俗韵，何异鹿豕居泽鱼鳖山。
题刘立道都事光尘隐居卷
蓝智（明代）

刘侯天机深，磊落见高致。夙慕李老聃，云师柳下惠。

大隐城市居，高斋静而閟。蓬蒿翳环堵，松竹连苍翠。

清江达者流，古色垂篆隶。载闻光尘训，足示和同义。

东方杂诙谐，梅福称隐吏。出处俱逃名，俯仰聊玩世。

君今佐大藩，盘错当利器。兵戈满东南，民力日凋敝。

郎官悲冗员，亦足展经济。天子需贤良，苍生赖恩惠。

致身庙堂上，论列正治具。慎勿混薰莸，终须别泾渭。

功成却归来，浊酒还共醉。
芙蕖
李渔（清代）

芙蕖与草本诸花似觉稍异，然有根无树，一岁一生，其性同也。谱云：“产于水者曰草芙蓉，产于陆者曰旱莲。”则谓非草木不得矣。予夏季倚此为命者，非故效颦于茂叔而袭成说于前人也。芙蕖之可人，其事不一而足，请备述之。

群葩当令时，只在花开之数日，前此后此皆属过而不问之秋矣。芙蕖则不然。芙蕖自荷钱出水之日，便为点缀绿波；及其茎叶既生，则又日高日上，日上日妍。有风既作飘飖之态，无风亦呈袅娜之姿，是我于花之未开，先享无穷逸致矣。迨至菡萏成花，娇姿欲滴，后先相继，自夏徂秋，此则在花为分内之事，在人为应得之资者也。及花之既谢，亦可告无罪于主人矣；乃复蒂下生蓬，蓬中结实，亭亭独立，犹似未开之花，与翠叶并擎，不至白露为霜而能事不已。此皆言其可目者也。

可鼻，则有荷叶之清香，荷花之异馥；避暑而暑为之退，纳凉而凉逐之生。

至其可人之口者，则莲实与藕皆并列盘餐而互芬齿颊者也。

只有霜中败叶，零落难堪，似成弃物矣；乃摘而藏之，又备经年裹物之用。

是芙蕖也者，无一时一刻不适耳目之观，无一物一丝不备家常之用者也。有五谷之实而不有其名，兼百花之长而各去其短，种植之利有大于此者乎？ 予四命之中，此命为最。无如酷好一生。竟不得半亩方塘为安身立命之地。仅凿斗大一池，植数茎以塞责，又时病其漏。望天乞水以救之，殆所谓不善养生而草菅其命者哉。
集贤刘工部隲知衡州
杨亿（宋代）

仁里古湘川，颁条命隽贤。
腰垂丈二组，身下九重天。
山水登临思，庭闱喜懼年。
官曹郎位宿，衣袂御鑪烟。
记事成新史，赓歌有雅篇。
为贪驱弩矢，不從泛楼船。
治道山阴卒，离群藏室仙。
衡阳无过雁，尺素若为传。
禅人写真求赞
释正觉（宋代）

是处分身，如谷之神。
有应之月，无私之春。
行将五路开双手，一切门头只个人。
贺新郎·父老持杯水
佚名（宋代）

父老持杯水。叹世间、公论无情，是非易位。来饯花封贤令尹，是是攀辕耳语。留不住、青原抚字。蓦地风波平地起，算十常、八九乖人意。无处著，不平气。浩然一曲歌归去。问城郭田园，曾荒尤未。亲旧过从同一笑，不羡浮云富贵。任造物、小儿厮戏。失马安知非是福，况庙庭、侑祀方思魏。天定也，诏书至。
重修上清观因系以诗
陈琏（明代）

道家之山南海壖，云气近与罗浮连。灵鸟何年来翩翩，高台表浮人争传。

琳宫巍然踞山巅，雕檐画栋淩云烟。曾闻昔日来真仙，霞衣玉佩相后先。

鸾笙鹤驭久不还，瑶草离离朝露鲜。亭台亦随陵谷迁，独有观宇犹依然。

年深华搆已非前，震风淩雨增烦悁。迩来兴修集良缘，像设藻绘尤清妍。

晨钟暮鼓喧法筵，崇奉祈祷心意虔。上祈圣寿高齐天，岂但芝室高谈玄。

后人趾美宜勉旃，仙风道气长绵绵。刻辞喜有苍珉坚，为纪胜迹垂千年。
和兖弟到郡先寄
苏颂（宋代）

虽非禄厚与官尊，多幸名都遂出藩。
访旧遍游江北路，提封连接海西门。
六年往复头先白，四郡推迁席不温。
衰病早宜归畎亩，君恩未报自难言。
利州江潭作（感孕金轮所）
李商隐（唐代）

神剑飞来不易销，碧潭珍重驻兰桡。自携明月移灯疾，

欲就行云散锦遥。河伯轩窗通贝阙，水宫帷箔卷冰绡。

他时燕脯无人寄，雨满空城蕙叶雕。
上巳日南过滁阳
郭谏臣（明代）

南去滁阳日未西，四山环耸碧天低。溪浮荇带牵鱼尾，风落榆钱衬马蹄。

社后已看玄鸟至，春深时听杜鹃啼。乡关回首多芳草，漫把王孙归路迷。